**Revisortilsynets behandling af sagerne[[1]](#footnote-1)**

***1. Erklæring ikke indkommet***

I de sager, hvor Revisortilsynet ikke har modtaget en erklæring vedrørende kvalitetskontrollen, rykker Revisortilsynet kvalitetskontrollanten med kopi til revisionsvirksomheden.

Hvis erklæringen fortsat ikke modtages, oversender Revisortilsynet revisionsvirksomheden til Erhvervsstyrelsen med henblik på, at revisionsvirksomheden slettes i Revireg, medmindre årsagen for den ikke fremsendte erklæring skyldes forhold hos kvalitetskontrollanten. Revisortilsynet ophæver herefter aftalen med kvalitetskontrollanten om gennemførelse af kvalitetskontrollen og træffer afgørelse om eventuel betaling, afhængig af hvem forholdet beror på.

***2. Fejl i kvalitetskontrollantens erklæring***

I enkelte tilfælde er der fejl eller mangler i de indkomne erklæringer, typisk i forhold til de krav, som kvalitetskontrollanten skal erklære sig om. I de tilfælde kan Revisortilsynet afvise erklæringen med anmodning om, at manglerne/fejlene rettes. Kvalitetskontrollanten skal herefter indsende en berigtiget erklæring i Revireg.

***3. Indhentelse af kvalitetskontrollantens arbejdspapirer mv.***

Ved modtagelse af erklæring med forbehold og/eller supplerende oplysninger, vil sekretariatet som hovedregel indkalde kontrollantens arbejdspapirer til brug for den videre sagsbehandling.

Sekretariatet vil i nogle sager tillige kontakte kontrollanten med henblik på uddybende forklaringer vedrørende konkrete forhold. I enkelte tilfælde vil sekretariatet derudover indhente yderligere materiale fra den kontrollerede revisor, for eksempel dennes arbejdspapirer. Der vil også kunne være tale om, at Revisortilsynet anmoder kvalitetskontrollanten om at udtage flere enkeltsager til kontrol.

Kontrollanten har pligt til at indsende kopi af de arbejdspapirer mv., som Revisortilsynet anmoder om, hurtigst muligt. Hvis kontrollanten undlader at indsende kopi af arbejdspapirerne, eller Revisortilsynet skal anmode om dem flere gange, vil dette indgå i Revisortilsynets vurdering af kvalitetskontrollantens egnethed som kvalitetskontrollant.

Revisortilsynet kan, hvor tilsynet vurderer det hensigtsmæssigt, indkalde kontrollanten til et møde med Revisortilsynet for at få belyst sagen. Dette kan for eksempel være tilfældet i større og komplekse sager.

Tilsynet afgør ud fra en samlet vurdering af kvalitetskontrollen, om der er grundlag for sanktion overfor revisionsvirksomheden og evt. kontrollerede revisorer. For at kunne tage stilling hertil, kan der være behov for, at kvalitetskontrollanten over for Revisortilsynet afklarer visse spørgsmål eller uddyber de oplysninger, der er i kvalitetskontrollantens erklæring og/eller arbejdspapirer.

***4. Revisortilsynet lukker sagen***

Såfremt Revisortilsynet vurderer, at den gennemførte kvalitetskontrol ikke giver anledning til bemærkninger, eller tilsynet blot har enkelte bemærkninger til den gennemførte kvalitetskontrol, meddeler tilsynet dette til revisionsvirksomheden, hvormed tilsynets kvalitetskontrol af den pågældende revisionsvirksomhed er afsluttet. Er kvalitetskontrollen udført af en kvalitetskontrollant får kvalitetskontrollanten ligeledes meddelelse om, at kvalitetskontrollen er afsluttet.

***5. Revisortilsynets sanktioner***

Såfremt revisionsvirksomheden eller revisor ikke lever op til lovgivningens krav, har Revisortilsynet følgende muligheder:

* Påtale, med angivelse af, at tilsynet forventer, at revisionsvirksomheden snarest vil bringe de påtalte forhold i orden,
* Påtale over for en revisor vedrørende udførelsen af en eller flere enkelte konkrete sager, med kopi til revisionsvirksomheden,
* Påtale og fornyet kvalitetskontrol (fuld eller delvis),
* Oversende revisionsvirksomheden og/eller revisor til Revisornævnet, hvilket som udgangspunkt også indebærer påtale og fornyet kvalitetskontrol (fuld eller delvis),

Revisortilsynets afgørelse beror ALTID på en konkret bedømmelse af de konstaterede forhold ved hver enkelt kvalitetskontrol.

Tilsynet sikrer, at kvalitetskontrollen gennemføres i overensstemmelse med lovens regler. Tilsynet forholder sig derfor til den afgivne erklæring, som kvalitetskontrollanten har afgivet, men er ikke bundet af dens indhold. I nogle tilfælde bliver sekretariatet under sagsbehandlingen opmærksom på fejl og mangler, som kontrollanten ikke har rapporteret til Revisortilsynet. Sådanne forhold kan også indgå i Revisortilsynets afgørelser.

Tilsynet er således ikke bundet af de forhold, som kontrollanten har lagt til grund for sin erklæring, eller af kontrollantens vurdering, men kan inddrage forhold, som ikke har ført til enten et forbehold eller en supplerende oplysning i kontrollantens erklæring. Tilsynet kan herved sætte sin egen vurdering i stedet og selvstændigt tage stilling til, om der foreligger fejl, mangler eller forbedringsområder hos den kontrollerede revisionsvirksomhed.

Revisortilsynet giver Erhvervsstyrelsen meddelelse, hvis der er konstateret overtrædelse i forbindelse med kontrol af følgende:

* at virksomheden har en ajourført ejer- og medlemsfortegnelse, jf. § 3 i bekendtgørelse nr. 662 af 26. juni 2008 om revisionsvirksomhed, og at ejerbestemmelserne i revisorlovens § 13, stk. 2-5, er overholdt,
* at de til virksomheden tilknyttede revisorer har gennemgået og indberettet den obligatoriske efteruddannelse efter revisorlovens § 4 og regler udstedt i medfør heraf, og
* at virksomheden har udarbejdet tilstrækkelige skriftlige interne regler om kundelegitimation, indberetning til hvidvasksekretariatet mv. for at forebygge og forhindre hvidvask og terrorfinansiering hos virksomhedens kunder, jf. hvidvasklovens § 25, stk. 1.

***6. Høring***

I de sager, hvor Revisortilsynet finder, at der bør anvendes sanktioner og/eller hvis der sker meddelelse til Erhvervsstyrelsen, vil Revisortilsynet sende et høringsbrev med udkast til afgørelse til den kontrollerede revisionsvirksomhed og eventuelt til kontrollerede revisorer. Er kvalitetskontrollen udført af en kvalitetskontrollant vil kvalitetskontrollanten modtage kopi af høringsbrevet pr. e-mail.

Når høringsfristen er udløbet, og sagen eventuelt er belyst yderligere, vil tilsynet træffe sin endelige afgørelse. Sekretariatet kontakter i nogle tilfælde kvalitetskontrollanten for afklaringer i forbindelse med de modtagne bemærkninger fra revisionsvirksomheden og/eller de kontrollerede, inden der udarbejdes en afgørelse.

Er der ved høringen fremkommet nye oplysninger, som ændrer radikalt ved den påtænkte afgørelse vil Revisortilsynet foretage en ny høring med et nyt udkast til afgørelse. Kontrollanten vil ligeledes modtage kopi af den endelige afgørelse eller den nye høring pr. e-mail.

***7. Sager for Revisornævnet***

Revisortilsynet afgør i hvert enkelt tilfælde, om revisionsvirksomheden og/eller kontrollerede revisor skal indbringes for Revisornævnet.

Revisionsvirksomheden kan bl.a. indbringes, hvis der ikke er etableret eller implementeret et kvalitetsstyringssystem, hvis der er alvorlige mangler og fejl i virksomhedens kvalitetsstyringssystem, eller hvis det ikke på tilstrækkelig måde er sikret, at kvalitetsstyringssystemet er anvendt. Derudover kan en revisionsvirksomhed indbringes for Revisornævnet hvis virksomheden i øvrigt kan siges at have været medansvarlig for de fejl, der er begået af en revisor i virksomheden.

Revisor kan bl.a. indbringes for Revisornævnet, hvis det ved kvalitetskontrollen konstateres, at revisors erklæringer på erklæringsopgaver i konkrete sager ikke er i overensstemmelse med arbejdspapirerne eller lovgivningens krav, eller hvis det i øvrigt konstateres, at revisor ikke overholder reglerne i lovgivningen og de danske revisionsstandarder, f.eks. manglende uafhængighed eller utilstrækkelig planlægning (herunder utilstrækkelig uafhængigheds-, væsentligheds- og risikovurdering), utilstrækkelig egenkontrol og/eller utilstrækkelig dokumentation for det udførte arbejde.

I de tilfælde, hvor Revisortilsynet finder, at revisor har gjort sig skyldig i grov eller oftere gentaget forsømmelse i udøvelse af sin virksomhed og vurderer at den pågældende ikke kan varetage opgaven som offentlighedens tillidsrepræsentant, vil tilsynet ved indbringelsen til Revisornævnet tilkendegive, at den pågældende revisor bør frakendes sin godkendelse.

Når Revisortilsynet indbringer en revisionsvirksomhed/revisor for Revisornævnet, vil tilsynet fremsende det relevante materiale til Revisornævnet, som tilsynet er kommet i besiddelse af under sagsbehandlingen.

Er kvalitetskontrollen udført af en kvalitetskontrollant, kan kvalitetskontrollanten indkaldes som bisidder for Revisortilsynet i tilfælde af, at Revisornævnet indkalder parterne til møde i Revisornævnets bedømmelse af sagen. Revisortilsynet vil afholde eventuelle udgifter til kvalitetskontrollantens transport og tidsforbrug for et sådan møde.

Kvalitetskontrollanten repræsenterer ved disse lejligheder Revisortilsynet og skal kunne redegøre for

1) indholdet af sin erklæring,

2) sit arbejde i forbindelse med kvalitetskontrollen, samt

3)fremlægge fornøden dokumentation, der underbygger rigtigheden af kvalitetskontrollantens erklæring og de observationer, som kvalitetskontrollanten har anført i sine arbejdspapirer.

1. Af juli 2013 [↑](#footnote-ref-1)